b'\n_START_ARTICLE_\nL\xc3\xb8vehaugen\n_START_SECTION_\nBeskrivelse\n_START_PARAGRAPH_\nDet var kong Vilhelm I av Oranien som bestemte \xc3\xa5 bygge dette minnesmerke i 1820 til minne om sin s\xc3\xb8nn Vilhelms mot. _NEWLINE_Byggverket ble p\xc3\xa5begynt i 1823 og stod ferdig i november 1826. Det ble bygd av arbeidere fra firmaet Cockerill i Li\xc3\xa8ge. Det gikk med 290\xc2\xa0485 m\xc2\xb3 jord tatt fra jordene mellom \xc2\xabHaie Sainte\xc2\xbb og den veien der Wellington hadde oppstilt sine styrker. Haugen ble 40 meter h\xc3\xb8y. Basis har en omkrets p\xc3\xa5 520 meter. _NEWLINE_Det f\xc3\xb8rer 226 trinn opp til en liten plattform p\xc3\xa5 toppen, der det st\xc3\xa5r en l\xc3\xb8vestatue p\xc3\xa5 sokkel. Den 4,45 m h\xc3\xb8ye og 4,50 m brede bronsefiguren veier 28 tonn og ble ogs\xc3\xa5 laget av firmaet Cockerill. _NEWLINE_At l\xc3\xb8ven skal inneholde metall fra franske kanoner benyttet under kampene, er bare en legende. Likes\xc3\xa5 er det, i alle fall sannsynligvis, ikke tilfelle at Lord Wellington da han i 1830-\xc3\xa5rene s\xc3\xa5 haugen utbr\xc3\xb8t \xc2\xabde har endret p\xc3\xa5 mitt slagfelt\xc2\xbb. _NEWLINE_Men ikke desto mindre hadde de omfattende jordarbeidene naturligvis gjort store inngrep i terrenget, slik at det for eksempel ble vanskeligere \xc3\xa5 se med egne \xc3\xb8yne det gunstige med plasseringen av den engelske hovedstyrke i hellingen bak en \xc3\xa5srygg som gjorde direkte observasjon fra fransk side umulig. Store deler av de 300.000 kubikkmeter masse var fjernet fra terrenget slik at det etterp\xc3\xa5 for en bes\xc3\xb8kende ville v\xc3\xa6re vanskelig \xc3\xa5 forestille seg ikke minst den bakskr\xc3\xa5nestillingen som var n\xc3\xb8kkelen til Wellingtons forsvar._NEWLINE_L\xc3\xb8vehaugen var det f\xc3\xb8rste store monumentet bygget p\xc3\xa5 eller rundt slagfeltet. Mange flere, for det meste beskjedne av st\xc3\xb8rrelse, er kommet til. Det er med tiden blitt over 135 monumenter og fysiske mark\xc3\xb8rer rundt om p\xc3\xa5 slagfeltet.  L\xc3\xb8vehaugen og de andre monumentene gj\xc3\xb8r at dette slagstedet atskiller seg fra alle de andre slagfeltene i Nord-Frankrike og Belgia som har v\xc3\xa6rt viktige i britisk historie - det er intet eller bare beskjedent med tilsvarende p\xc3\xa5 historisk viktrige slagmarker som Cr\xc3\xa9cy, Agincourt, Malplaquet og Ramillies.'